সিলেট, ৮ জুন (শীর্ষ নিউজ ডটকম): সিলেটের বিয়ানীবাজার উপজেলা নির্বাচন অফিসে হামলা, ভাঙচুর ও সরকারি কর্মচারীকে মারধরের ঘটনায় ছাত্রলীগের আহ্বায়কসহ ৬ নেতার নামে মামলা দায়ের করা হয়েছে। মঙ্গলবার রাতে নির্বাচন অফিসের কর্মচারী মাহবুবুল আলম ফয়সল বাদী হয়ে এ মামলা করেন।  মামলায় বিয়ানীবাজার উপজেলা ছাত্রলীগের আহ্বায়ক জামাল হোসেন, ছাত্রলীগ নেতা লিটন, রেজা, সুমন, রবিন ও নজমুলকে আসামি করা হয়েছে।  মামলার এজহারে উল্লেখ করা হয়, মঙ্গলবার বিয়ানীবাজার উপজেলা ছাত্রলীগের আহ্বায়ক জামাল হোসেনের নেতৃত্বে কয়েক জন ক্যাডার নির্বাচন অফিসে হামলা চালায়। তারা কর্মচারী মাহবুবুল আলম ফয়সলকে মারধর ও ফাইলপত্র তছনছ করে। এ সময় ক্যাডাররা ফয়সলের কাছ থেকে তার মোবাইল ফোন ও নগদ টাকা ছিনিয়ে নেয়।  বিয়ানীবাজার থানার ভারপ্রাপ্ত কর্মকর্তা একেএম ফজলুল হক শিবলী জানান, হামলা ও মারধরের ঘটনায় উপজেলা ছাত্রলীগের  আহ্বায়কসহ ৬ জনকে আসামি করে থানায় মামলা হয়েছে। আসামিদের ধরতে পুলিশ তৎপর রয়েছে।  উল্লেখ্য, মঙ্গলবার বিয়ানীবাজার উপজেলা পরিষদ কমপ্লেক্সে দরপত্র জমা দিতে আসা ঠিকাদারদের ছাত্রলীগ ক্যাডাররা বাধা দেয় ও কয়েকজন ঠিকাদারকে লাঞ্ছিত করে। এ সময় উপজেলা নির্বাচন কর্মকর্তার কার্যালয়ের সামনে ছাত্রলীগ নেতাকর্মীরা হই-হট্টগোল করতে থাকলে কর্মচারী মাহবুবুল আলম ফয়সল তাদেরকে সেখান থেকে সরে যেতে বলেন। এতে ক্ষিপ্ত হয়ে ছাত্রলীগ ক্যাডাররা হামলা চালায়।  (শীর্ষ নিউজ ডটকম/প্রতিনিধি/ওআর/আরআর/১৮.১২ ঘ.)